
Αγαπητοί συνάδελφοι, φίλες και φίλοι σύνεδροι.
Με ξεχωριστή χαρά υποδεχόμαστε σήμερα στα Ιωάννινα και στην Ήπειρο, σ’ αυτή την όμορφη γωνιά της πατρίδας μας, το Ετήσιο Τακτικό Συνέδριο της ΚΕΔΕ, του κορυφαίου συλλογικού οργάνου της πρωτοβάθμιας Τοπικής Αυτοδιοίκησης.

Το φετινό Συνέδριο συμπίπτει με μια πολλαπλώς κρίσιμη συγκυρία για την Αυτοδιοίκηση της χώρας, στη σκιά των μνημονίων, των τεράστιων οικονομικών προβλημάτων και της ανεργίας η οποία «χτυπά κόκκινο».

Το τελευταίο διάστημα γινόμαστε μάρτυρες ραγδαίων εξελίξεων στο χώρο της Τοπικής Αυτοδιοίκησης. Εξελίξεις κυρίως σε οικονομικά, θεσμικά και κοινωνικά ζητήματα που αφορούν τους ΟΤΑ και οι οποίες θα καθορίσουν το ρόλο και την προοπτική των αυτοδιοικητικών θεσμών σ’ αυτή τη δύσβατη πορεία προς τη νέα εποχή που διαμορφώνεται μετά το ξέσπασμα της κρίσης. 

Η συνεχιζόμενη άσχημη οικονομική συγκυρία πλήττει σημαντικά την Τοπική Αυτοδιοίκηση.

Σε κάθε Συνέδριο εκείνο που μας απασχολεί κάθε φορά και κάθε χρόνο, είναι τα οικονομικά. Τα οικονομικά που μετά και τις τελευταίες περικοπές έχουν λάβει εκρηκτικές διαστάσεις.  

Σήμερα οι Δήμοι έχουν περισσότερες αρμοδιότητες, με μειωμένο όμως προσωπικό και με δραματικά μειωμένους πόρους.

Είναι αναγκασμένοι να κινούνται σε περιβάλλον οικονομικής ασφυξίας, λόγω της δραματικής μείωσης – πάνω από 60% - των θεσμοθετημένων από το κράτος πόρων τους, την τελευταία τριετία.

Η διοικητική μεταρρύθμιση που ακούει στο όνομα «Καλλικράτης» δημιούργησε αρκετά προβλήματα εξαιτίας της τρομακτικής γραφειοκρατίας - η οποία όχι μόνο δεν υπερπηδήθηκε αλλά ενισχύθηκε - και της έλλειψης οικονομικών πόρων σε σχέση με τις νέες αρμοδιότητες που μεταφέρθηκαν στους Δήμους.

Ο «Καλλικράτης», που σχεδιάστηκε το 2010, αν και ήταν ένα φιλόδοξο εγχείρημα, τελικά δεν ανταποκρίθηκε στους στόχους που έθεσε. Είχε, βέβαια, την ατυχία να θεσπιστεί σε μια περίοδο δημοσιονομικής κρίσης, με πολλές αντικειμενικές δυσκολίες. 

Μέσα, λοιπόν, στις νέες συνθήκες που διαμορφώνονται εξαιτίας της βαθιάς και πολυεπίπεδης κρίσης, η αυτοδιοίκηση έχει αναλάβει έναν πολυσύνθετο όσο και κομβικό ρόλο για τη διατήρηση της κοινωνικής συνοχής, αφ’ ενός με τη δημιουργία των συνθηκών βιώσιμης ανάπτυξης σε τοπικό επίπεδο και αφ’ ετέρου με την ανάπτυξη δικτύων κοινωνικής αλληλεγγύης .

Ένας τέτοιος ρόλος απαιτεί οργάνωση, στελέχωση και - το κυριότερο - πόρους.

Ωστόσο διαφαίνεται όλο και πιο έντονα, μια τάση στοχοποίησης και απαξίωσης των δομών της Αυτοδιοίκησης αλλά και των αιρετών που την υπηρετούν, καθώς και ενοχοποίησης του προσωπικού των Δήμων.

Σήμερα οι εργαζόμενοι στους ΟΤΑ πλήττονται σε μεγάλο βαθμό. 

Το κύμα υποχρεωτικών μετατάξεων και απολύσεων δημιουργεί διαπιστωμένα κενά στις δημοτικές υπηρεσίες, οι μισθοί συμπιέζονται, ενώ οι σχεδιαζόμενες καταργήσεις – συγχωνεύσεις Νομικών Προσώπων Ιδιωτικού Δικαίου (ΝΠΙΔ) και Νομικών Προσώπων Δημοσίου Δικαίου (ΝΠΔΔ) θα περιορίσουν σημαντικά τον αριθμό των δομών που αφορούν σε κρίσιμα κοινωνικά και προνοιακά προγράμματα, όπως είναι το «Βοήθεια στο σπίτι», Κέντρα Δημιουργικής Απασχόλησης Παιδιών ( ΚΔΑΠ ), Παιδικοί Σταθμοί και άλλα.

Με δυο λόγια, μια τέτοια πιθανή εξέλιξη, θα «ακρωτηριάσει» τα  νομικά πρόσωπα και θα διαλύσει βασικές κοινωνικές δομές που παρέχουν υψηλές υπηρεσίες στους πολίτες, είτε δωρεάν, είτε με χαμηλό κόστος.

Γι’ αυτό χρειάζεται ενίσχυση της κρατικής χρηματοδότησης για τους Δημοτικούς Παιδικούς Σταθμούς, καθώς και για όλες τις άλλες δομές που είναι κρίσιμες και έχουν ζωτική σημασία για την κοινωνία.

Απαιτείται κατεπείγουσα χρηματοδότηση όλων των κοινωνικοπρονοιακών προγραμμάτων, διότι είναι δομές που φτιάχτηκαν με κόπο και δυστυχώς απειλούνται με λουκέτο, καθώς μέχρι σήμερα η κυβέρνηση δεν έχει διαθέσει ακόμα τα αντίστοιχα κονδύλια στην Τοπική Αυτοδιοίκηση. 

Δίνουμε ιδιαίτερη βαρύτητα στην κοινωνική πολιτική, η οποία είναι προσαρμοσμένη στις ανάγκες και στα προβλήματα των πολιτών και συμβάλλει στη διατήρηση της κοινωνικής συνοχής. 

Για τον ίδιο λόγο, θεωρούμε αναγκαία τη συνέχιση του προγράμματος Κοινωφελούς Εργασίας στους Δήμους την περίοδο 2013-2014, που θα αποτελέσει ανάχωμα στην ανεργία. 

Εκφράζουμε την πλήρη διαφωνία μας με τη δημιουργία του «Παρατηρητηρίου Οικονομικής Αυτοτέλειας των ΟΤΑ» που θεσπίστηκε με το τρίτο Μνημόνιο και ζητούμε την ακύρωσή του, διότι θεωρούμε ότι έρχεται σε πλήρη αντίθεση με τις Συνταγματικές Διατάξεις για την Διοικητική και Οικονομική Αυτοτέλεια των ΟΤΑ και ότι στόχο έχει την επιτροπεία των Δήμων. 

Σε καμία περίπτωση δεν αρνούμαστε τον έλεγχο για τη νομιμότητα και τη διαφάνεια, αντιθέτως τον θέλουμε και τον επιζητούμε.

Αλλά αυτή τη στιγμή υπάρχουν ήδη 11 Ελεγκτικοί Μηχανισμοί, που έχουν θεσμοθετηθεί για να ασκούν τον έλεγχο νομιμότητας και διαφάνειας στους ΟΤΑ. 

Οι πολλοί ελεγκτικοί μηχανισμοί αποτελούν τροχοπέδη στη διαχείριση οξυμμένων προβλημάτων και δημιουργούν γραφειοκρατικά προβλήματα, οδηγώντας σε παραλυσία τους δήμους, με ό,τι αυτό συνεπάγεται για την εύρυθμη λειτουργία τους.

Αυτή είναι η δική μας πραγματικότητα. Μια πραγματικότητα που δεν μας κάνει αισιόδοξους.

Η λύση είναι να συνεχίσουμε να διεκδικούμε δρώντας συλλογικά και αποτελεσματικά, συσπειρωμένοι στην Κεντρική Ένωση Δήμων Ελλάδας, για να αντιμετωπίσουμε τα σοβαρά προβλήματα και τις προκλήσεις της νέας εποχής.

Μέσα σ’ αυτό το δυσμενές από οικονομικής και κοινωνικής πλευράς τοπίο, η ανάπτυξη είναι το όχημα το οποίο θα οδηγήσει τη χώρα έξω από την κρίση.

Και σ’ αυτή την πορεία προς την ανάπτυξη, με την απαραίτητη παραγωγική και θεσμική ανασυγκρότηση της χώρας, το αυτοδιοικητικό κεφάλαιο παραμένει ενεργό στην καθημερινότητα των πολιτών.

Τα ζητήματα που καλούμαστε να αντιμετωπίσουμε μέσω των αποφάσεων των συλλογικών οργάνων μας και σε επαφή με το Υπουργείο Εσωτερικών είναι πολλά.

Τα περιθώρια βελτίωσης υπάρχουν, με βάση και τις δυνατότητες που διανοίγονται από το νέο ΕΣΠΑ 2014-2020, το επονομαζόμενο «Σύμφωνο Εταιρικής Σχέσης» (ή Σ.Ε.Σ.).

Ο διάλογος είναι η βάση για την αντιμετώπιση των προβλημάτων, έχοντας ως κύρια επιδίωξη την αναβάθμιση του ρόλου των αυτοδιοικητικών θεσμών, την κατοχύρωση της διοικητικής και οικονομικής αυτοτέλειας των Δήμων, την ενίσχυση του κοινωνικού προσώπου της Τ.Α., την αξιοποίηση του νέου ΕΣΠΑ, την επανάκτηση πόρων ή αρμοδιοτήτων που μας έχουν αφαιρεθεί, την υλοποίηση δράσεων και έργων ανάπτυξης προς όφελος των τοπικών κοινωνιών.

Ως ΠΕΔ Ηπείρου αναδείξαμε και αγωνιζόμαστε για το σύνολο των προβλημάτων που ταλανίζουν την περιοχή μας. 
Η Τοπική Αυτοδιοίκηση της Ηπείρου αντιλαμβάνεται τις ασφυκτικές συνθήκες που βιώνει η χώρα.

Θέλουμε όμως να υπογραμμίσουμε ότι η συνέχιση και ολοκλήρωση των μεγάλων τεχνικών υποδομών στο πλαίσιο του αρχικού σχεδιασμού όλων των έργων πρέπει να ισχύσει - και μιλάμε για:

· Η Ιόνια Οδός, μετά από την διακοπή της στα Ιωάννινα και τη μη συνέχισή της στα ελληνοαλβανικά σύνορα (να σημειωθεί εδώ ότι η παράκαμψη του λεκανοπεδίου στη περιοχή Ελεούσας – Ροδοτοπίου, που αποτελεί ομόφωνη απόφαση των φορέων της περιοχής, πρέπει να υιοθετηθεί), δέχεται και άλλο καίριο πλήγμα, καθώς η πιθανή μη κατασκευή του τμήματος της Κλόκοβας στην Αιτωλοακαρνανία μειώνει τη λειτουργικότητα όλου του έργου, από την κατασκευή του οποίου τόσα αναμένει για χρόνια η Ήπειρος. Η ολοκληρωμένη στο σύνολό της Ιόνια Οδός, μαζί με τους αναγκαίους συλλεκτήριους άξονες (Φιλιππιάδα-Πρέβεζα, Καλπάκι-Κόνιτσα κ.α.) αποτελεί πάγιο αίτημα και βασική ελπίδα των Ηπειρωτών για βιώσιμη ανάπτυξης.
· Η κατασκευή μόνο των πεδινών τμημάτων του Άξονα Κεντρικής Ελλάδας (Ε-65) και ο τερματισμός του στα Τρίκαλα και την Ξυνιάδα, αποτελεί, επίσης, αρνητική εξέλιξη, αφού η απουσία σύνδεσης με τα δύο μεγάλα διευρωπαϊκά δίκτυα (ΠΑΘΕ, Εγνατία) υποβαθμίζει, καταλυτικά, τη σημασία, την αξία τη λειτουργικότητα και την οικονομική βιωσιμότητα του έργου. Θεωρούμε επιβεβλημένη και ζητάμε την ολοκληρωμένη κατασκευή του έργου και ελπίζουμε η επανεξέταση της χάραξης του τμήματος Τρίκαλα- Εγνατία  να μην αποτελέσει άλλοθι για άλλες πρόσθετες καθυστερήσεις.
· Η ομαλή εξέλιξη των έργων που εκτελούνται και η προώθηση των έργων του Λιμένα  Πρέβεζας, και της Γ΄ φάσης του Λιμένα Ηγουμενίτσας για την ολοκλήρωση της σημαντικής αυτής υποδομής, αποτελούν καθολικό και ομόθυμο αίτημά μας. Στην κατεύθυνση αυτή, οι προτάσεις του Δήμου Ηγουμενίτσας και των φορέων της περιοχής για το γενικό σχεδιασμό και ιδιαίτερα για τις παρεμβάσεις στη θέση «Γωνιά», πρέπει να εξεταστούν προσεκτικά. 
· Ένα ακόμη πρόβλημα προστίθεται στις πιο πάνω ανησυχίες μας: Αυτό της εγκατάλειψης του αρχικού σχεδιασμού για την αναμόρφωση του αεροδρομίου Ιωαννίνων και του επανασχεδιασμού της κατασκευής του σε μικρότερη κλίμακα. Πράγματι, στις σημερινές συνθήκες, ο εξορθολογισμός του μεγέθους του κεντρικού σταθμού πρέπει να επανεξεταστεί. Μετά, όμως, από τα τόσα πολλά χρόνια που το θέμα σέρνεται, τονίζουμε την ανάγκη ολοκλήρωσης του εκσυγχρονισμού το συντομότερο δυνατόν.
· Πρέπει επίσης να ολοκληρωθεί το έργο της παράκαμψης Άρτας - Φιλιππιάδας, καθώς και η παράδοση στην κυκλοφορία της Γέφυρας Περιστερίου της Εγνατίας οδού.  

Αποτελεί όμως αναγκαία  και απαραίτητη προϋπόθεση για την αναπτυξιακή μας προοπτική:

· Η εξασφάλιση της ομαλής λειτουργίας όλων των Νοσοκομείων της Ηπείρου, με επάρκεια σε ανθρώπινο δυναμικό και σε ιατροφαρμακευτικό εξοπλισμό με στόχο την συνέχιση της παροχής υπηρεσιών προς τους πολίτες 
· Η ίδρυση και λειτουργία Πολυτεχνικής Σχολής στα Ιωάννινα με την ένταξη σ’ αυτήν των Τμημάτων Αρχιτεκτόνων Μηχανικών,  Μηχανικών Επιστήμης Υλικών και Μηχανικών Πληροφορικής, θα δώσουν νέα ώθηση στην ανάπτυξη και την προοπτική του Πανεπιστημίου Ιωαννίνων που εδώ και δεκαετίες ενισχύει τον επιστημονικό τομέα της Χώρας και προσανατολίζει την οικονομική δραστηριότητα της Ηπείρου 

· η αναβάθμιση της πρωτογενούς φυτικής και ζωικής παραγωγής, με τη χρήση των νέων τεχνολογιών, τη στροφή στην ανάπτυξη νέων αποδοτικών καλλιεργειών, την προώθηση/προβολή των τοπικών παραδοσιακών προϊόντων, την βιομηχανική ή βιοτεχνική μεταποίηση, την ενθάρρυνση των εξαγωγών. Η περιοχή της Ηπείρου είναι ευλογημένος τόπος παραγωγής γεωργικών και κτηνοτροφικών προϊόντων,

· η τουριστική ανάπτυξη με την ανάδειξη του πολιτιστικού μας πλούτου και της μεγάλης κληρονομιάς της Ηπείρου.   
· η ολοκληρωμένη διαχείριση των στερεών αποβλήτων  
· στην διαχείριση του Υδάτινου δυναμικού της Ηπείρου η μη εκτροπή του Αώου, 

· η υλοποίηση και η αναγκαιότητα του έργου του Φυσικού Αερίου 

Η Π.Ε.Δ. Ηπείρου θα σταθεί αρωγός στην άμεση επανέναρξη των έργων. Είμαστε όμως κατηγορηματικά αντίθετοι σε κάθε επιχείρηση ανατροπής του αρχικού ολοκληρωμένου σχεδιασμού, που μειώνει τη λειτουργικότητα και την αξία τους και τη συνδρομή τους στην πρόοδο της περιοχής μας και την ανάπτυξη της χώρας. 

Βέβαια για την οικονομία του χρόνου δεν θα αναφερθώ στο σύνολο των παρεμβάσεων – θέσεων - προτάσεων της ΠΕΔ Ηπείρου. Όλα αυτά συμπεριλαμβάνονται στο υπόμνημα που θα κατατεθεί στα πρακτικά του συνεδρίου.

Πριν όμως κλείσω θα μου επιτρέψετε να αναφερθώ - και με αφορμή τα τελευταία τραγικά στην μεθόριο - στο θέμα της εγκληματικότητας και της παράνομης μετανάστευσης. 

Το πρόβλημα είναι σοβαρό, πολυσύνθετο και η αποσπασματική επιχείρηση αντιμετώπισής του σε καμία περίπτωση δεν εγγυάται την επίλυσή του. Σίγουρα δεν αποτελεί λύση η μείωση της αστυνομικής δύναμης (με αποσπασματική μεταφορά  μεγάλου μέρους σε άλλα μέρη της χώρας μας) για συνοριακή φύλαξη σε όλη την μεθόριο. Εκδηλώνονται μεγάλα προβλήματα και κραυγές αγωνίας κυρίως των ηλικιωμένων  κατοίκων της παραμεθορίου των Ιωαννίνων και της Θεσπρωτίας για έλλειψη αστυνόμευσης των περιοχών τους.
Η κατάσταση αυτή, γίνεται περισσότερο ανησυχητική, εν όψει τις καλοκαιρινής περιόδου και με τα φαινόμενα των πυρκαγιών. Βέβαια το θέμα της Πολιτικής Προστασίας αφορά όλες τις περιοχές της Χώρας, και όχι μόνο τις παραμεθόριες περιοχές και την Ήπειρο.Οι πόροι από τον κεντρικό κράτος γι’ αυτό είναι ελάχιστοι και δεν επαρκούν.

Θέλω να τονίσω τη συμβολή όλης της Πυροσβεστικής και Αστυνομικής δύναμης και των υπολοίπων φορέων και εθελοντών, οι οποίοι «υπερβάλουν εαυτόν».

κ. Υπουργέ λόγω και της παρουσίας σας εδώ και εκφράζοντας πιστεύω όλους τους συναδέλφους, σας ζητάμε να δείτε αυτό το θέμα. 

Συνάδελφοι, 

ως Τ.Α. καλούμαστε να σηκώνουμε το βάρος κορυφαίων ιστορικών στιγμών τις οποίες ζει η χώρα μας, με αξιοπρέπεια και αναλαμβάνοντας την ευθύνη που μας αναλογεί, καθώς οι Δήμοι είναι ο πιο κοντινός θεσμός προς τους πολίτες.

Σ΄ αυτή την προσπάθεια θέλουμε σύμμαχό μας την Πολιτεία αλλά και ολόκληρη την κοινωνία. 

Με την αγαστή συνεργασία Αιρετών, Πολιτείας και Δημοτών μπορούμε να πετύχουμε πολλά και το κυριότερο, μπορούμε να συμβάλλουμε στην αντιμετώπιση των προβλημάτων της κοινωνίας, διεκδικώντας, χωρίς υπαναχωρήσεις, το δικαίωμα να οραματιζόμαστε ένα καλύτερο μέλλον για όλους μας.
Με αυτά τα λόγια, ως Πρόεδρος της ΠΕΔ σας καλωσορίζω και πάλι στην όμορφη Ήπειρο, ευχόμενος καλή επιτυχία στο συνέδριό μας και επίτευξη των στόχων της πρωτοβάθμιας Τοπικής Αυτοδιοίκησης.

